ไฟแนนเชียลไดเจสต์
LVT เพิ่มทุนเฉียด 500 ล้านตุนเงินลงทุนพม่า
11 ก.ย. 2555

LVT เพิ่มทุนเฉียด 500 ล้านตุนเงินลงทุนพม่า
คณะกรรมการบริษัท แอล.วี. เทคโนโลยี (LVT) มีมติให้เพิ่มทุนจดทะเบียน จาก 518,538,524 บาท เป็น 915,230,874 บาท โดยการออกหุ้นเพิ่มทุนจำนวน 396,692,350 หุ้น มูลค่าที่ตราไว้หุ้นละ 1 บาท แบ่งจัดสรรให้กับผู้ถือหุ้นเดิมที่มีชื่อในทะเบียนวันที่ 31 ต.ค. 2555 จำนวนไม่เกิน 345,692,350 หุ้น สัดส่วน 3 หุ้นเดิมต่อ 2 หุ้นใหม่ ราคาหุ้นละ 1.25 บาท
ส่วนที่เหลือจำนวน 51 ล้านหุ้น เสนอขายบุคคลในวงจำกัด (พีพี) ในราคาไม่น้อยกว่า 90% ของราคาตลาด ทั้งนี้ราคาล่าสุดปิดที่ 1.42 บาท โดยจะพิจารณาจากนักลงทุนที่มีศักยภาพด้านเงินทุนหรือมีประสบการณ์หรือมีความเชี่ยวชาญในธุรกิจที่สามารถเสริมศักยภาพให้บริษัท รวมทั้งไม่มีความเกี่ยวโยงกับบริษัท
วัตถุประสงค์ของการเพิ่มทุน บริษัทต้องการนำเงินไปใช้ลงทุนในบริษัทย่อยที่จะจัดตั้งขึ้นใหม่ และบริษัทย่อยที่จัดตั้งใหม่จะเข้าร่วมลงทุนใน Max Manufacturing Co., Ltd. ซึ่งเป็นบริษัทที่จดทะเบียนในสาธารณรัฐแห่งสหภาพเมียนมาร์ และจะช่วยให้บริษัทได้รับเงินปันผลจากการลงทุน รวมทั้งเพิ่มโอกาสในการขยายงาน ฐานลูกค้าอุตสาหกรรมซีเมนต์ในสาธารณรัฐแห่งสหภาพเมียนมาร์ซึ่งมีแนวโน้มการเติบโตสูง 
SENA เพิ่มทุนออกวอร์แรนต์
บริษัท เสนาดีเวลลอปเม้นท์ (SENA) แจ้งว่า คณะกรรมการบริษัทมีมติให้ออกใบสำคัญแสดงสิทธิซื้อหุ้น หรือวอร์แรนต์ (SENAW1) เสนอขายให้แก่ผู้ถือหุ้นเดิม จำนวน 23,823,529 หน่วย สัดส่วน 30 ต่อ 1 อายุ 2 ปี และจัดสรรให้กรรมการ และพนักงาน (อีสป) จำนวน 5 ล้านหน่วย อายุ 3 ปี กำหนดแปลงสภาพเป็นหุ้นสัดส่วน 1 ต่อ 1 ในราคาหุ้นละ 2.10 บาท อายุ 3 ปี
นอกจากนี้ ยังจะเสนอขายหุ้นเพิ่มทุนให้กับประชาชนทั่วไปจำนวน 110.5 ล้านหุ้น และออกวอร์แรนต์ 3,683,333 หน่วย อายุ 2 ปี โดยมีเงื่อนไขแปลงสภาพเป็นหุ้น 1 ต่อ 1 
เตือน TSF ขาดทุนหากไม่มีเงินลงทุนช่วย
ตลาดหลักทรัพย์แห่งประเทศไทย (ตลท.) เปิดเผยว่า บริษัท ทรีซิกตี้ไฟว์) (TSF) เป็นบริษัทจดทะเบียน (บจ.) ที่ซื้อขายเงินลงทุนอย่างมีนัยสำคัญและมีผลขาดทุนจากการดำเนินงาน 29 ล้านบาท หากไม่รวมกำไรจากเงินลงทุนจำนวน 19 ล้านบาท สำหรับผลการดำเนินงานไตรมาส 2 ปีนี้ และเข้าข่ายต้องเปิดเผยข้อมูลตามเกณฑ์ของสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.)
ทั้งนี้ ในไตรมาส 2 TSF มีขาดทุนสุทธิ 10 ล้านบาท และรวม 6 เดือนปีนี้ ขาดทุนสุทธิ 37 ล้านบาท หากไม่ได้กำไรจากเงินลงทุนมาช่วย 19 ล้านบาท จะขาดทุนจากการดำเนินงานรวมถึง 56 ล้านบาท โดยมีมูลค่าซื้อขายเงินลงทุน 49 ล้านบาท และส่วนของผู้ถือหุ้นจำนวน 279 ล้านบาท